b'\n_START_ARTICLE_\nRagnelde Abelseth\n_START_PARAGRAPH_\nRagnelde Lauritzdatter Abelseth (ogs\xc3\xa5 omtalt som Ragnhild, f\xc3\xb8dt ca. 1660 p\xc3\xa5 Apalset i \xc3\x98rskog, d\xc3\xb8d 1733) var Norges f\xc3\xb8rste kvinnelige lensmann._NEWLINE_Ragnelde var f\xc3\xb8dt inn i en borgerfamilie. Farfaren var lensmann, videre faren, broren og brors\xc3\xb8nnen. Rundt 1678 gifta hun seg med lensmann og kirkeverge Knud Nilssen Wig, som eide en tredel av jorda i \xc3\x98rsta. Da han d\xc3\xb8de i 1703, blei Ragnhild ei av de rikeste enkeene p\xc3\xa5 Sunnm\xc3\xb8re. Hun tok over som lensmann og kirkeverge og dreiv jordeiendommene og kj\xc3\xb8pmannsvirksomheten videre etter ham. Hun var lensmann i \xc3\x98rsta i snaut ti \xc3\xa5r, til s\xc3\xb8nnen Iver Knudsen Wig overtok. Ombudet som kirkeverge skj\xc3\xb8tta hun til 1725. Dette innbefatta forvaltning av kirkegodset i \xc3\x98rstavik. Hun gjorde mye for \xc3\xa5 gj\xc3\xb8re kirkebygningene vakre. Til \xc3\x98rsta kirke fikk hun utf\xc3\xb8rt treskj\xc3\xa6rerarbeid, og til \xc3\x98rsta kirke donerte hun ei diger lysekrone. Hun, mannen og barna er avbilda p\xc3\xa5 et portrett (epitaf) som den dag i dag henger i kirka. Bildet har teksten: \xc2\xabGud til \xc3\x86re Dette Hans Huus til zirat Er Denne ovenstaaende Epitaphium for\xc3\xa6ret af Knud Nielsen Wiig og Ragnelde Laridtz Datter med sine B\xc3\xb8ren. Herren Holde sin Beskiermelse over alt. Anno 1703 den 28 Julius.\xc2\xbb_NEWLINE_Hun gjorde det ogs\xc3\xa5 bra som jordeier (med overoppsyn med tjue g\xc3\xa5rder og g\xc3\xa5rdsparter i Romsdal og Sunnm\xc3\xb8re) og kj\xc3\xb8pmann og mer enn dobla formuen fra 1704 til hun d\xc3\xb8de i 1733._NEWLINE_Hun fikk tolv barn, hvorav seks vokste opp. Datteren Margaretha Knudsdatter Wiig (1692-1743) var gift med forretningsmannen Hans Holtermann. Datteren Elisabet K. Wiig (f\xc3\xb8dt 1685) var gift med J\xc3\xb8rgen Hansen H\xc3\xb8gh/H\xc3\xb8eg (1678\xe2\x80\x931737), deres s\xc3\xb8nn ble Iver (1715\xe2\x80\x931769) var handelsmann i Vegsund og gift med Anna Bagge Holtermann, s\xc3\xb8ster av Hans Holtermann.'